ΠΑΝΕΛΛΗΝΙΟΣ ΣΥΛΛΟΓΟΣ ΣΥΝΤΑΞΙΟΥΧΩΝ

ΤΗΛΕΠΙΚΟΙΝΩΝΙΩΝ-ΟΜΙΛΟΥ ΟΤΕ

Περιφερειακό Τμήμα Πατρών

Παντανάσσης 56 Πάτρα 26221

Τηλέφωνο : 2610225557 FAX: 2610241118  
 Αρ. Πρωτ. 6

Πάτρα 8-2-2022

Προς τον

Πανελληνιο Σύλλογο Συνταξιούχων

Τηλεπικοινωνιών – Ομίλου ΟΤΕ

Βερανζέρου 13

Αθήνα 10677

**Θέμα : Συντάξεις χηρείας .**

Οι συντάξεις χηρείας βγαίνουν με το 70% της Εθνικής και Ανταποδοτικής σύνταξης του θανόντος για την πρώτη 3ετία.

Είναι γνωστό όμως για τα τρία πρώτα χρόνια μετά το θάνατο του συνταξιούχου, καταβάλλεται στον επιζώντα σύζυγο, ολόκληρη η σύνταξη χηρείας η οποία ισούται με το 70% **της σύνταξης του θανόντος** .

Όσον αφορά στους συνταξιούχους , χωρίς προσωπική διαφορά , πράγματι με τον επανυπολογισμό των συντάξεων με τους νόμους 4387/16 και 4670/20 , σωστά το 70% αναφέρεται επί της Εθνικής και Ανταποδοτικής σύνταξης και του συντελεστή αναπλήρωσης (ν.4670/20) .

Για τους παλιούς όμως συνταξιούχους που έχουν και θετική προσωπική διαφορά , η τελευταία είναι μέρος της σύνταξης του θανόντος.

Κατά συνέπεια λογικό είναι η σύνταξη χηρείας να υπολογίζεται στο 70% και επί της προσωπικής διαφοράς , αφού εθνική , ανταποδοτική και προσωπική διαφορά αποτελούν την σύνταξη του θανόντος .

Επίσης ο ν. 4670/20 αναφέρει: Από 1/1/19, αν το καταβαλλόμενο ποσό των συντάξεων είναι μεγαλύτερο εκείνου που προκύπτει από τον υπολογισμό τους , σύμφωνα με τον πίνακα 2 της παραγράφου 5 του άρθρου 8 , το επιπλέον ποσό εξακολουθεί να καταβάλλεται στον δικαιούχο ως προσωπική διαφορά , συμψηφιζόμενο κατ΄ έτος και μέχρι την πλήρη εξάλειψη του, με την εκάστοτε αναπροσαρμογή των συντάξεων, όπως αυτή προκύπτει κατ΄ εφαρμογή των διατάξεων της παραγράφου 4α του άρθρου 8.

Επίσης ο ν.4611/19, άρθρο 19, παρ.6 αναφέρει:

6. Στην παράγραφο 7 του άρθρου 12 του Ν.4387/2016 προστίθενται εδάφια ως εξής :

<< Ειδικότερα, αν το ποσό της σύνταξης, όπως προκύπτει από τον υπολογισμό του σύμφωνα με το άρθρο 14, είναι μεγαλύτερο του καταβαλλόμενου κατά την 12.5.2016 ποσού σύνταξης , τα ποσοστά της υποπαραγράφου Α΄ της παραγράφου 4 υπολογίζονται επί του μεγαλύτερου ως άνω ποσού. Αν το ποσό της σύνταξης, όπως προκύπτει από τον υπολογισμό του σύμφωνα με το άρθρο 14, είναι μικρότερο του καταβαλλόμενου κατά την 12.5.2016 ποσού, τα ποσοστά της υποπαραγράφου Α΄ της παραγράφου 4 υπολογίζονται επί του καταβαλλόμενου ως άνω ποσού.>>

Κατόπιν των ανωτέρω παρακαλούμε να μας γνωρίσετε τι ισχύει στο εφαρμοστικό επίπεδο , πρέπει να λαμβάνεται και η θετική προσωπική διαφορά στον υπολογισμό της σύνταξης χηρείας ή όχι. Και αν όχι τότε τι σημαίνει η παραπάνω παράγραφος 6. του ν. 4611/19, αλλά και ένας ακόμη λόγος για την ανάγκη ενσωμάτωσης της προσωπικής διαφοράς στην Ανταποδοτική σύνταξη.

Για το Περιφερειακό Τμήμα Πατρών

Ο Πρόεδρος Ο Γραμματέας

Γ. Ζίγκηρης Π. Ρόζης